บ๊ะเจ้า! PTTEP กำไร Q2/58 ทรุดกว่า 90%
PTTEP กำไร Q2/58 ทรุดกว่า 90% อยู่ที่ 1.31 พันล้านบาท ลดลง 93% จากช่วงเดียวกันของปีก่อนที่มีกำไรสุทธิ 1.82 หมื่นล้านบาท สาเหตุหลักมาจากค่าใช้จ่ายภาษีเงินได้และค่าใช้จ่ายในการสำรวจปิโตรเลียมเพิ่มขึ้น แต่ใจดีปันผล 1 บ./หุ้น XD 4 ส.ค.นี้
23 ก.ค. 2558

บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 1.31 พันล้านบาท หรือมีกำไรสุทธิ 0.19 บาทต่อหุ้น ลดลง 93% จากช่วงเดียวกันของปีก่อนที่มีกำไรสุทธิ 1.82 หมื่นล้านบาท หรือมีกำไรสุทธิ 4.57 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 9.93 พันล้านบาท หรือ 2.35 บาทต่อหุ้น ลดลง 67.58% จากช่วงเดียวกันของปีก่อนที่มีกำไรสุทธิ 3.06 หมื่นล้านบาท หรือ 7.68 บาทต่อหุ้น
โดยผลประกอบการที่มีกำไรลดลง สาเหตุหลักมาจากค่าใช้จ่ายภาษีเงินได้และค่าใช้จ่ายในการสำรวจปิโตรเลียมเพิ่มขึ้น รวมทั้งมีการรับรู้ขาดทุนจากอนุพันธ์ทางการเงิน รวมถึงกำไรสุทธิที่ลดลงส่วนใหญ่มาจากธุรกิจสำรวจและผลิตปิโตรเลียมที่ลดลง
พร้อมกันนี้ บริษัทประกาศจ่ายปันผล งวดดำเนินงาน1 ม.ค. 2558 ถึงวันที่ 30 มิ.ย. 2558 เป็นเงินสดอัตรา 1 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 4 ส.ค.58 โดยกำหนดจ่ายเงินปันผล 21 ส.ค.58